粵語兒歌

粵語兒歌，係指啲喺粵語地區流傳嘅兒歌。

發展 
隨住1949年大批嘅粵人移民搬去香港，香港繼承咗好多粵語兒歌，好似係「月光光」、「賣懶」呀噉。

1970年代尾，隨住日本嘅卡通喺香港熱播，同埋社會嘅需求增加，好多新嘅廣東話兒歌湧現，例如係小時候、飄零燕等等。

但由於受推廣普通話嘅影響，唔少廣東話童謠有消失嘅危險。

常見粵語兒歌 
月光光，照地堂；年卅晚，摘檳榔；檳榔香，嚼子薑；子薑辣，買蒲達；蒲達苦，買豬肚；豬肚肥，買牛皮；牛皮薄，買菱角；菱角尖，買馬鞭；馬鞭長，起屋樑；屋樑高，買張刀；刀切菜，買籮蓋；籮蓋圓，買條船；船浸底，浸親兩個番鬼仔；一個蒲頭，一個浸底；一個摸茨菇，一個摸馬蹄。
月光光，照地堂，蝦仔你乖乖瞓落床，聽朝阿爹要捕魚蝦囉，阿嫲織網要織到天光。
點蟲蟲，蟲蟲飛，飛到荔枝基；荔枝熟，摘邊 buk9，邊 buk9 啖啖肉。
點貓貓，貓婆竇，問你捉豬又捉牛？捉到黃牛三百兩，球揣球，開花點豉油。
荔枝熟，摘滿屋；屋滿紅，伴住個細蚊公。
排排坐，食粉果；豬拉柴，狗透火；貓兒擔凳姑婆坐；坐埋一齊唱支歌。
凼凼轉，菊花園；炒米餅，糯米團；五月初五係龍舟節啊，亞媽佢叫我去睇龍船；我唔唔去睇，要去睇雞仔；雞仔大，去賣；賣咗幾多錢？賣咗幾多隻啊？我買隻風車仔，佢轉得好好睇，睇佢凼凼轉啊菊花園，睇佢凼凼轉啊凼凼轉啊轉。
ABCD，大頭綠衣；捉人唔到，吹 BB 
落雨大，水浸街，阿哥擔柴上街賣，阿嫂出街着花鞋，花鞋花襪花腰帶，珍珠蝴蝶兩邊排。
賣懶去，買精歸，賣左懶仔過新年，食過年飯好種田。
賣懶，賣懶，賣到年三十晚，人懶我唔懶。
細蚊仔，瀡滑梯，因住跌落嚟；咪學陳德貴，成日流鼻涕，跌親籮柚唔好睇。
河邊有隻羊，羊邊有隻象，象邊有隻馬騮仔，好似你噉樣。
咬蔗須，要睇毛，短毛輸，長毛贏，冇毛唔算數。
搣開柑，數柑核，邊個核多就邊個贏，唔准手賴就縮骨。
拍大，唱山歌，人人話我冇老婆，起心肝娶翻個，有錢娶個嬌嬌女，冇錢娶個豆皮婆，豆皮婆，食飯食得多，屙屎屙兩籮，屙尿沖大海，屙屁打銅鑼。
呈沉剪，呈沉包，呈沉糯米叉燒包。老鼠唔食香口膠，要食豆沙包。
伏匿匿：一就預備，二就匿埋，三就開盤，四就嚟到，baang4到算數。
點指兵兵，點指賊賊，點著誰人做大兵，點著誰人做大賊。
估手指，要估中，邊個唔中，就唔中用，褲浪底見個窿。
騎牛牛，牛牛走，牛牛響前咪回頭，若然回頭就打籮柚。
大眼雞，鹹魚頭，你屙尿，唔洗手。
咕碌咕碌一，咕碌咕碌二，咕碌咕碌三，準備開炮打敵人！
董存瑞，十八歲，為國犧牲炸堡壘，炸到堡壘 ngok7 ngok7 脆，全國人民流眼淚。
轆銅仙，打銅錢，全憑眼界手出變，叮響銅錢畀個仙。
打泥炮，泥炮響，唔使摣槍上戰場。
折紙機，麻鷹飛，飛嚟飛去唔落地，麻鷹有條尾。
咚啄，酸薑，你亞嫲，纏腳娘。
趌跛跛，跳跳腳，咚咚咚，上跳下跳似麻雀。
跛跛，跛咗蹄，冇米煮，煮泥沙，冇屋住，住樓梯，樓梯有只鬼，嚇到你瓹落床下底。 
伸長手，頂手掌，死人都要頂硬上，依牙崩哨貓噉樣。
劈友，劈友，快啲走，走得快，好世界，走得嚤，冇鼻哥。
鬥遠掟石頭，因住咪甩手，石頭最冇眼，掟親唔好眼淚流。
掟磚頭，鬥大嚿，一掟掟到西門口，濺起浪花拋浪頭。
花手巾，真引人，基邊撈魚好過癮，一兜一條好手運，千祈唔好踎到你頭暈。
黐塘 mei1，塘 mei1 飛，飛到菜田基，田基有條蛇，嚇親你兩仔爺。
煮飯仔仔先落米，風爐透火柴對齊，千祈唔好咁俹簁，我哋係細蚊仔。
一人騎膊馬，兩人騎豬乸，三步要埋頭，撞到面就打。
紅辣椒，綠辣椒，平時你牙擦嘴藐藐，今日你冇膽同我撩。
鬼叫你咁貪心，聞咗我個屁，嗍咗入個鼻，我要你賠翻二兩四。
氼水底，摸泥沙，摸到泥沙當金龜，摸唔到係契弟。
陳德貴，住得矮，床下底有只鬼，嚇到瓹臺底。
一二三，三二一，一二三四五六七，二三四，四三二，四五六七八九十，肥婆跳舞頂第一！
過天梯，蝦矮仔，人在雲東過到西，唔怕米貴就最怕矮。
黑面李逵，紅面關公，三國水滸亂晒龍，打敗清兵係英雄。
打棋子，靠眼屎，全憑眼界靠本事，唔好睇錯認鳩屎。
乞兒仔，畫烏龜，一人一筆咪亂嚟，最後嗰個正衰仔！
大笨象，摣支槍，去打仗，打完仗，翻嚟食碗鹹酸薑！
鋼盔個大頭佛，着鞋就唔着襪。
有隻雀仔跌落水，跌落水，跌落水，有隻雀仔跌落水，被水沖去。
肥仔個頭，大過五層樓，肥仔隻手，細過荷蘭豆。
雞公仔，尾彎彎，做人新婦甚艱難！早早起身都話晏，眼淚唔乾入下間，下間有個冬瓜仔，問安人老爺煮定蒸：安人又話煮，老爺又話蒸，蒸蒸煮煮唔中安人老爺意，大揸拉鹽又話淡，手甲挑鹽又話鹹，三朝打爛三條夾木棍，四朝跪爛四條裙！咁好花裙俾你跪爛，咁好石頭俾你跪崩！橫又難，直又難，不如捨命落陰間！人話陰間條路好，我話陰間條路好艱難！
秋蟬喊，荔枝熟，阿婆喊，買豬肉。
曖姑乖，嫁後街，後街有鮮魚鮮肉賣，又有鮮花戴，戴唔曬，擺落床頭卑老鼠拉，拉拉拉，拉去大新街，大新街又有個扯皮鞋，扯下開，又扯下埋。

類:粵語文化
兒歌